Kiusaamiselle laitetaan loppu muuttamalla sosiaaliset normit siellä, missä häirintää tapahtuu.
Sosiaalisen median Flickr-kuvapalvelun perustaja Caterina Fake tunnetaan aktivistina ja ahkerana mielipidejohtajana, joka on ollut mukana sosiaalisessa mediassa jo alkuvuosilta lähtien. Häiriköiltä hän ei ole välttynyt, mutta on oppinut toimimaan siten, että niiden vaikutus on minimoitu.
Älä koskaan anna trollille liikennettä toistamalla vahingollista sanomaa tai tee linkkejä trollin sisältöihin.
Trolli tarkoittaa viestiä tai henkilöä, jonka ensisijainen tarkoitus on ärsyttää ja aiheuttaa ristiriitoja. Usein tämä tapahtuu internetissä, mutta voi eskaloitua myös fyysisen maailman puolelle. Monesti ilmiöön on liitetty naisviha ja myrkyllisen maskuliinisuuden käytösmalli, jossa naisia ja heikoksi katsottuja miehiä pyritään alistamaan.
Nyt Caterina Fake jakaa suosituksensa Kauppalehden lukijoille. Jos joudut trollauksen tai myrkyllisen maskuliinisuuden kohteeksi, toimi näin:
1. Älä ruoki trollia, vaikka kyseessä olisi tärkeä ja vaikutusvaltainen henkilö. Vastaamalla lahjoitat trollille omaa sosiaalista pääomaasi, vahvistat trollin ääntä ja lisäät trollin näkyvyyttä.
2. Hiljennä tai estä trollit, jolloin niihin ei tarvitse kiinnittää huomiota.
3. Kirjaa itsellesi talteen trollien nimet, jotta muistat ne jatkossa.
4. Voimista mielestäsi hyvien, tärkeiden ja merkityksellisten äänien kuuluvuutta.
5. Jokaiseen keskusteluun ei tarvitse osallistua.
6. Älä koskaan kinastele nimimerkkien kanssa, se lisää niiden sosiaalista pääomaa.
7. Oikaise mahdolliset virheelliset väitteet. Kerää joukko kirjoittajia ja laadi heidän kanssaan perusteellinen teksti, joka hajottaa trollin tekemät väitteet, niitä kuitenkaan toistamatta. Älä mainitse trollia tekstissä tai linkitä trollin sisältöihin.
8. Muodosta suljettu ryhmä muiden aiheista kiinnostuneiden kanssa ja käsittele siellä teemoja ja ongelmakäyttäytyjiä.
Trollauksen ykkösvastustaja
Yhdystaltojen ensimmäisen kyberhäirintäoikeudenkäynnin osapuolena vuonna 2007 ollutta Brittan Helleriä pidetään trollauksen ykkösasiantuntijana. Nykyisin Heller työskentelee vihapuhetta vastaan taistelevan organisaation johtajana.
Heller muistuttaa Mercury News -lehdessä, että meillä kaikilla on yhdessä vastuu siitä, että luomme sellaisen internetin, jonka jäseniä haluamme olla.
Hellerin mukaan paras tapa laittaa loppu kiusaamiselle on muuttaa sosiaaliset normit siellä, missä häirintää tapahtuu.
"Jos huomaa jonkun olevan trollauksen kohteena, on ehdottomasti parasta puuttua asiaan. Voi sanoa vaikka, että en ole samaa mieltä asiasta ja voisitko lopettaa. Tai kysyä, että miksi toimit tuolla tavalla. Voi myös todeta vaikka, että tuo mitä kirjoitit kuulostaa rasisitiselta, oliko se tarkoitus?", Heller suosittelee.
"Vastauksen ei tarvitse olla äkäinen tai kärkevä. Ihmisten kanssa voi lähteä dialogiin."
Fiksuin lopettaa huonoon suuntaan eskaloituvan keskustelun ensimmäisenä.
"Älä koskaan lähde mutapainiin porsaan kanssa. Likaannut itsekin ja sitä paitsi, porsas tykkää siitä", sanoi jo George Bernard Shaw.